ຕຶກສູນການຄ້າພັງ ຢູ່ປະເທດ ການາ (ສະໄລດ໌)
ຕຶກຮ້ານ​ຄ້າຂາຍ​ເຄຶ່ອງຍ່່ອຍ ທີ່​ສູງ​ຫົກ​ຊັ້ນ ​ໄດ້​ພັງ​ລົງ​​​​ ເມື່ອ​ຕອນ​ເຊົ້າວັນ​ພຸດ​ວານ​ນີ້ ທີ່​ຍັງ​ຜົນ​ໃຫ້​ມີ​ຜູ້​ເສຍ​ຊີວິດ ຢ່າງ​ໜ້ອຍ 4 ຄົນ.
ທ່ານ John Dramani Mahama ປະທານາທິບໍດີການາ ໄດ້ຮັບ ປາກວ່າ ຈະດໍາເນີນຄະດີຕໍ່ຜູ້ໃດກໍຕາມທີ່ມີຄວາມຜິດໃນເຫດຕຶກ ຂາຍເຄຶ່ອງຍ່ອຍທີ່ພັງລົງມາໃນນະຄອນຫຼວງ Accra ຂອງການາ ນັ້ນ ຕຶກຮ້ານຄ້າຂາຍເຄຶ່ອງຍ່່ອຍ ທີ່ສູງຫົກຊັ້ນ ໄດ້ພັງລົງເມື່ອຕອນເຊົ້າວັນພຸດວານນີ້ ທີ່ຍັງຜົນໃຫ້ມີຜູ້ເສຍຊີວິດຢ່າງໜ້ອຍ 4 ຄົນ ຊຶ່ງເຈົ້າໜ້າທີ່ກ່າວວ່າ ຫຼາຍກວ່າ 50 ຄົນ ໄດ້ຖືກເຈົ້າໜ້າທີ່ຊ່ວຍດຶງອອກມາ ຈາກຊາກຫັກພັງ ຖະແຫຼງການສະບັບນຶ່ງຈາກທຳນຽບປະທານາທິບໍດີ ເວົ້າວ່າ ການພັງຂອງຕຶກດັ່ງກ່າວນີ້ ສະແດງໃຫ້ເຫັນເຖິງການກໍ່ສ້າງທີ່ບໍ່ຖືກຕ້ອງກັບກົດລະບຽບ ການກໍ່ສ້າງຂອງປະເທດ ປະທານາທິບໍດີ ມາຮາມາກ່າວວ່າ ຕຶກສູງໆທັງ ຫຼາຍນັ້ນ ຈະຕ້ອງຖືກກວດສອບ ເພື່ອຈະຮູ້ໄດ້ວ່າ ຈະມີເຫດການແບບນີ້ເກີດຂຶ້ນອີກ ໃນອະນາຄົດຫຼືບໍ່ ການກູ້ໄພ ຍັງດໍາເນີນຢູ່ຕໍ່ໄປ ພ້ອມດ້ວຍທີມກູ້ໄພຈໍານວນ 18 ຄົນ ຈາກອີສຣາແອລ ກໍຄາດວ່າ ຈະເດີນທາງໄປຮ່ວມການປະຕິບັດງານໃນວັນພະຫັດ ມື້ນີ້ ເພື່ອຊ່ວຍຄົ້ນຫາຜູ້ອາດລອດຊີວິດມາໄດ້ ສູນການຄ້າດັ່ງກ່າວ ບໍລິຫານໂດຍບໍລິສັດ Melcom ທີ່ຊາວອິນເດຍເປັນເຈົ້າຂອງ ນາຍ Arvinder Singh ຫົວໜ້າບໍລິສັດ ໄດ້ປະຕິເສດບໍ່ ຮັບເອົາຄວາມຮັບຊອບກ່ຽວກັບເຫດຮ້າຍນີ້ ໂດຍກ່າວວ່າ ບໍລິສັດພຽງແຕ່ໄດ້ເອົາຕຶກດັ່ງກ່າວໃຫ້ເຊົ່າ